# **Crynodeb: deddfwriaeth diogelu**

## **Deddf Gwasanaethau Cymdeithasol a Llesiant (Cymru) 2014**

Y Ddeddf yw’r fframwaith cyfreithiol ar gyfer gwella llesiant pobl sydd angen gofal a chymorth, a gofalwyr sydd angen cymorth. Mae llesiant yn cynnwys amddiffyniad rhag camdriniaeth ac esgeulustod.

Mae'r Ddeddf yn nodi llwybrau oedolion a phlant o ran diogelu. Mae'r term 'mewn perygl' yn caniatáu ymyrraeth gynnar, a'r nod yw amddiffyn pobl sydd ei angen a helpu i atal camdriniaeth neu esgeulustod.

Mae’n gosod dyletswydd ar sefydliadau partner awdurdodau lleol i hysbysu’r awdurdod lleol os yw’n amau bod plentyn neu oedolyn mewn perygl. Mae hyn yn cynnwys:

* yr heddlu
* byrddau iechyd lleol
* ymddiriedolaethau'r GIG a'r gwasanaeth prawf.

Pan adroddir bod plentyn mewn perygl, y cam nesaf yw'r 'ddyletswydd i ymchwilio' gan yr awdurdod lleol **(adran 47 o Ddeddf Plant 1989)**.

Mae gan awdurdodau lleol bŵer newydd i wneud ymholiadau os oes achos rhesymol i amau bod oedolyn mewn perygl.

## **Cydweithio i ddiogelu pobl (2022)**

Dyma’r cod ymarfer diogelu ar gyfer unigolion, grwpiau a sefydliadau sy’n cynnig gweithgareddau neu wasanaethau i blant ac oedolion yng Nghymru.

Mae’r cod yn nodi’r hyn y mae Llywodraeth Cymru yn ei ddisgwyl mewn trefniadau diogelu. Disgwylir i unigolion, grwpiau a sefydliadau sy'n cynnig gweithgareddau neu wasanaethau ddilyn y cyngor hwn.

## **Gweithdrefnau Diogelu Cymru (2019)**

Mae dwy adran i’r gweithdrefnau,i gwmpasu'r ystod oedran oes gyfan.

Mae’r gweithdrefnau’n esbonio rolau a chyfrifoldebau hanfodol ymarferwyr i wneud yn siŵr eu bod yn diogelu plant ac oedolion sydd mewn perygl o gael eu cam-drin, eu niweidio a’u hesgeuluso.

## **Deddf Hawliau Dynol (1998)**

Mae hwn yn nodi’r hawliau a’r rhyddid sylfaenol a rennir gan bawb yn y DU, gan gynnwys yr hawl i:

* bywyd, a chael bywyd wedi ei warchod
* rhyddid a diogelwch
* gwrandawiad teg
* bywyd preifat a theuluol, cartref a gohebiaeth
* rhyddid crefydd a chred
* i beidio â chael eich arteithio na'ch trin mewn ffordd annynol neu ddiraddiol.

Mae’n ymgorffori’r hawliau yn y Confensiwn Ewropeaidd ar Hawliau Dynol (ECHR) i gyfraith ddomestig Prydain. Daeth y Ddeddf Hawliau Dynol yn gyfraith yn y DU ym mis Hydref 2000.

## **Confensiwn y Cenhedloedd Unedig ar Hawliau'r Plentyn**

Mae gan blant a phobl ifanc hawliau o dan Ddeddf Hawliau Dynol 1998, ond [mae ganddynt hawliau hefyd](https://www.llyw.cymru/hawliau-plant-gwybodaeth-plentyn) o dan Gonfensiwn y Cenhedloedd Unedig ar Hawliau’r Plentyn (CCUHP).

Mae’n rhaid i bob llywodraeth sydd wedi llofnodi’r CCUHP, gan gynnwys Llywodraeth Cymru, sicrhau bod plant, pobl ifanc ac oedolion yn gwybod am y CCUHP ac yn ei ddeall.

Mae’r confensiwn yn cynnwys erthyglau sy’n egwyddorion cyffredinol:

* peidio â gwahaniaethu
* budd gorau’r plentyn
* hawl i fywyd, goroesiad a datblygiad
* hawl i gael eu clywed
* hawl i gael eu hamddiffyn.

Mae angen dull sy’n canolbwyntio ar y plentyn ac, er mwyn i wasanaethau fod yn effeithiol, dylent fod yn seiliedig ar ddealltwriaeth glir o’r canlyniadau personol i’r plentyn a’r hyn sy’n bwysig iddo. Dylai hawliau'r plentyn fod yn hollbwysig i'r dull a ddewisir a dylai ei fudd pennaf fod yn ganolog bob amser.

## **Confensiwn y cenhedloedd unedig ar Hawliau Pobl Hŷn**

Mae Deddf Gwasanaethau Cymdeithasol a Llesiant (Cymru) yn ei gwneud yn ofynnol i awdurdodau lleol roi sylw dyledus i Egwyddorion y Cenhedloedd Unedig ar gyfer Pobl Hŷn.

Mae sylw dyledus yn golygu bod yn rhaid i awdurdodau lleol fod yn rhagweithiol, a meddwl sut mae eu dyletswyddau yn effeithio ar eu penderfyniadau.

Dywed y confensiwn:

“Dylai personau hŷn allu mwynhau hawliau dynol a rhyddid sylfaenol wrth fyw mewn unrhyw gyfleuster lloches, gofal neu driniaeth, gan gynnwys parch llawn i’w hurddas, eu credoau, eu hanghenion a’u preifatrwydd, a’r hawl i wneud penderfyniadau am eu gofal a’u hansawdd bywyd. Dylai pobl hŷn allu byw mewn urddas a diogelwch a bod yn rhydd rhag camfanteisio, a cham-drin corfforol neu feddyliol”.

## **Deddf Plant (1989, 2004)**

Yng Nghymru, mae Deddf Plant 1989 yn egluro pryd i ddechrau achosion gofal, a dyletswydd awdurdodau lleol i ddiogelu a hybu lles plant.

Mae llawer o Ddeddf Plant 1989 yn berthnasol i Gymru a Lloegr.

Mae’r Ddeddf yn gosod dyletswydd ar bob asiantaeth i ddiogelu a hyrwyddo lles a llesiant plant. Mae hyn yn cynnwys adrodd am amheuon yn gynnar i annog camau ataliol.

Os bydd yr awdurdod lleol yn penderfynu bod achos rhesymol i amau bod y plentyn:

1. yn profi cam-drin neu mewn perygl o gael ei gam-drin, ei esgeuluso neu fathau eraill o niwed, ac
2. ag anghenion gofal a chymorth (p’un a yw’r awdurdod yn bodloni unrhyw rai o’r rheini ai peidio) yna bydd yr awdurdod lleol yn gwneud, neu’n peri gwneud, unrhyw ymholiadau y mae’n eu hystyried yn angenrheidiol i’w galluogi i benderfynu a ddylai gymryd unrhyw gamau i ddiogelu neu hybu lles y plentyn o dan Adran 47 o Ddeddf Plant 1989.

## **Deddf Trais yn erbyn Menywod, Cam-drin Domestig a Thrais Rhywiol (2015)**

Dyma’r fframwaith strategol i wella trefniadau ar gyfer atal, amddiffyn a chefnogi pobl sy’n cael eu heffeithio gan bob math o drais yn erbyn menywod, cam-drin domestig a thrais rhywiol.

Diben y Ddeddf yw diogelu unrhyw blentyn, person ifanc neu oedolyn sydd mewn perygl, neu sy’n profi, unrhyw fath o:

* trais yn erbyn menywod
* trais ar sail rhywedd
* cam-drin domestig
* trais rhywiol.

Mae'r Ddeddf yn canolbwyntio ar atal y materion hyn, amddiffyn dioddefwyr a chefnogi unrhyw un y maent yn effeithio arnynt.

## **Deddf Galluedd Meddyliol (2005)**

Mae’r Ddeddf hon ar gyfer pawb sy’n ymwneud â gofalu, trin a chefnogi pobl heb alluedd.

Mae’r Ddeddf Galluedd Meddyliol wedi’i chynllunio i amddiffyn a rhoi pŵer yn ôl i bobl agored i niwed 16 oed a hŷn sy’n byw yng Nghymru a Lloegr ac sy’n methu â gwneud rhai penderfyniadau neu bob penderfyniad drostynt eu hunain.

Mae'n amddiffyn hawliau unigolion i wneud penderfyniadau annoeth. Rhaid i unrhyw benderfyniadau a wneir ar ran rhywun sydd ag anallu fod er eu budd gorau.

Mae’r gyfraith yn dweud bod angen i ni weithredu pan fo hawliau’r bobl rydyn ni’n eu cefnogi yn cael eu bygwth, er enghraifft trwy adrodd am unrhyw amheuon i berson priodol.